text: Esbjerg vadede i chancer, men fik kun uafgjort
  08 december 2014 kl. 20.08
  Esbjerg producerede chancer til en storsejr, men det endte 0-0, da Superligaen gik på vinterferie mandag aften.
  FC Nordsjælland fik mandag et enkelt point med hjem fra Esbjerg i årets sidste kamp i Superligaen.
  Målmand David Jensen indtog hovedrollen for FCN, da han reddede en lang række nærgående forsøg og sendte nordsjællænderne på vinterferie med 0-0.
  Esbjerg satte kampen igennem gæsterne under et voldsomt tryk, hvilket medførte flere gigantiske målchancer.
  Det var næsten ikke til tro, hvordan det gang på gang lykkedes hjemmeholdet at brænde selv de mest oplagte muligheder.
  Hans Henrik Andreasen blev noteret for en af de største før pausen, da topscorer Martin Pusic uselvisk lagde bolden skråt tilbage til midtbaneveteranen, der med et tomt mål foran sig skød forbi stolpen med indersiden.
  FCN-keeper David Jensen præsterede samtidig små mirakler på målstregen. Efter en time headede Eddi Gomes over mod det fjerne målhjørne efter et indkast-missil fra Jonas Knudsen, men målmanden fik fingerspidserne på.
  Med gæsterne presset i bund blev der nærmest skruet op for Esbjergs chance-frekvens, som kampuret gik.
  Vestjyderne jagtede med stor aggressivitet føringsmålet, men David Jensen kom hele tiden i vejen.
  FCN holder vinterpause på ligaens femteplads med 25 point. Esbjerg overvintrer på ottendepladsen med 20 point.
  Superligaen genoptages den 22. februar.
  